**Latvijas Republikas Ekonomikas ministrijas un**

**Jaroslavļas apgabala (Krievijas federācija) valdības**

**vienošanās par ekonomisko sadarbību**

Latvijas Republikas Ekonomikas ministrija un Jaroslavļas apgabala (Krievijas Federācija) valdība, turpmāk sauktas par Pusēm,

pamatojoties uz savstarpējām interesēm divpusējo ekonomisko sakaru paplašināšanā,

cenšoties veicināt sadarbību starp uzņēmumiem un organizācijām, kas atrodas Latvijas Republikas un Jaroslavļas apgabala (Krievijas Federācija) teritorijā (turpmāk - saimnieciskās darbības veicēji),

atzīstot svarīgo nozīmi rūpniecisko un tehnoloģisko sakaru starp organizācijām saglabāšanai un attīstībai,

esot pārliecinātām, ka tāda sadarbība radīs labvēlīgus nosacījumus ārējo ekonomisko sakaru attīstībai un padziļināšanai starp Latvijas Republiku un Jaroslavļas apgabalu (Krievijas Federācija),

vadoties pēc starptautisko tiesību principiem un Latvijas Republikas un Krievijas Federācijas tiesību aktiem,

ņemot vērā Latvijas dalību Eiropas Savienībā un no tā izrietošās Latvijas Republikas tiesības un pienākumus,

vienojas par turpmāko:

**1. pants**

Puses veicina sadarbību ekonomikas jomā uz līgumu pamata tiešas mijiedarbības veidā starp saimnieciskās darbības veicējiem, neatkarīgi no to organizatoriski-tiesiskās formas un īpašuma formas, ievērojot Latvijas Republikas un Krievijas Federācijas tiesību aktus.

**2. pants**

Puses neatbild par saistībām, kas izriet no līgumiem un kontraktiem, kurus ir noslēguši saimnieciskās darbības veicēji šīs vienošanās īstenošanas ietvaros.

**3. pants**

Puses savas kompetences ietvaros sadarbojas sekojošās jomās:

- mašīnbūve un metālapstrādes rūpniecība;

- pārtikas rūpniecība;

- ķīmiskā un farmaceitiskā rūpniecība;

- kokapstrādes rūpniecība;

- vieglā rūpniecība;

- informācijas tehnoloģijas un komunikācijas;

- finanšu pakalpojumi;

- tūrisms;

- citās abpusējo interešu sadarbības jomās, saskaņā ar Latvijas Republikas un Krievijas Federācijas tiesību aktiem.

**4. pants**

Puses savas kompetences ietvaros un saskaņā ar Latvijas Republikas un Krievijas Federācijas tiesību aktiem sekmē sadarbības stiprināšanu un paplašināšanu, atbalstot, veicinot un stimulējot:

- sakarus un sadarbību starp Pusēm, profesionālajām un sabiedriskajām organizācijām, aģentūrām un asociācijām, tirdzniecības un rūpniecības kamerām, kā arī to pārstāvju un citu ekonomisku un tehnisku delegāciju vizītes;

- informācijas apmaiņu ekonomiskās darbības jomā;

- investīciju darbību, ieskaitot komerciālu organizāciju radīšanu ar ārvalstu investīcijām (Latvijas un Krievijas kapitālu), pārstāvniecību un saimnieciskās darbības veicēju filiāļu dibināšanu;

- gadatirgu, izstāžu, tirdznieciski-ekonomisko misiju, prezentāciju, konferenču, semināru, apspriežu, simpoziju organizāciju Latvijas Republikas un Jaroslavļas apgabala (Krievijas Federācija) teritorijā.

**5. pants**

Ar mērķi realizēt sadarbību Puses apstiprina šīs vienošanās īstenošanas darba programmas.

**6. pants**

Domstarpības un strīdus starp Pusēm par šīs vienošanās interpretāciju un piemērošanu, Puses risina konsultāciju un pārrunu ceļā.

**7. pants**

Pēc abpusējas Pušu vienošanās šajā vienošanās var izdarīt grozījumus. Grozījumi tiek noformēti protokolu veidā.

**8. pants**

Šī vienošanās neietekmē Pušu tiesības un saistības citās vienošanās.

**9. pants**

Šī vienošanās stājas spēkā datumā, kad saņemts pēdējais rakstveida paziņojums par to, ka Puses ir izpildījušas visas iekšējās procedūras, kas nepieciešamas, lai tā stātos spēkā.

Šī vienošanās ir noslēgta uz nenoteiktu laiku un paliek spēkā sešus mēnešus no dienas, kad viena no Pusēm ir saņēmusi otras Puses rakstveida paziņojumu par nolūku pārtraukt tās darbību.

Šīs vienošanās darbības pārtraukšana neietekmē šīs vienošanās ietvaros noslēgto programmu un projektu īstenošanu, ja Puses nevienosies savādāk.

Parakstīta \_\_\_\_\_\_\_\_\_\_\_\_\_\_\_\_\_, 2013. gada \_\_\_\_\_\_\_\_\_\_\_\_\_\_\_\_\_ divos oriģināleksemplāros, katrs latviešu un krievu valodā, abiem tekstiem ir vienāds spēks.

|  |  |
| --- | --- |
| Latvijas Republikas  Ekonomikas ministrijas  vārdā | Jaroslavļas apgabala  (Krievijas Federācija)  valdības vārdā |
| \_\_\_\_\_\_\_\_\_\_\_\_\_\_\_\_  Ekonomikas ministrs | \_\_\_\_\_\_\_\_\_\_\_\_\_\_\_\_\_  Jaroslavļas apgabala gubernators |

22.01.2013. 11:03

503

K.Koroļova, 67013221,

Ksenija.Korolova@em.gov.lv